DA Den Europæiske Unions Tidende C 391/14

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 391/09)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»PATATA DELL'ALTO VITERBESE«

EU-nr.: PGI-IT-01038-AM01 — 5.5.2017

BOB ( ) BGB ( X )

1. Ansøgende sammenslutning og legitim interesse

CO.P.VIT Soc. Coop. Agr. Via Rugarella 8 01021 Acquapendente (VT) ITALIEN Tlf. +39 0763733264 Fax +39 0763731064 E-mail: info@copavit.it

CO.P.VIT Soc. Coop. Agr. er bemyndiget til at fremsende en ansøgning om ændring i medfør af artikel 13, stk. 1, i dekret nr. 12511 fra det italienske ministerium for landbrug, fødevarer og skovbrug af 14. oktober 2013.

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☐ Bevis for oprindelse — ☒ Produktionsmetode — ☒ Tilknytning — ☐ Mærkning — ☒ Andet: [emballering]

4. Type ændring

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

1) I artikel 2 i varespecifikationen og punkt 3.2 i enhedsdokumentet er følgende sætning: »Navnet »Patata dell'Alto Viterbese« henviser til knoldene af arten Solanum tuberosum, sorterne Monalisa, Amber, Agate, Vivaldi, Finka, Marabel, Universa, Chopin, Arizona og Agria, der dyrkes i det i artikel 3 angivne område, og som har følgende egenskaber, når de bringes i omsætning:« blevet ændret som følger: »Navnet »Patata dell'Alto Viterbese« henviser til de modne knolde af arten Solanum tuberosum i natskyggefamilien, Solanaceae, dyrket ved hjælp af læggekartofler af sorter, der er opført i den fælles sortsliste over landbrugsplantearter i det i artikel 3 angivne område, og som har følgende egenskaber, når de bringes i omsætning:« Det er tilladt at anvende andre sorter fra den fælles sortsliste over landbrugsplantearter. Denne ændring gør det muligt for landbrugerne at anvende de sorter, som den videnskabelige forskning hvert år gør tilgængelige, dog på betingelse af at de egenskaber, som har sikret produktet dets omdømme gennem årene, bibeholdes.

2) I artikel 5 i varespecifikationen er følgende sætning: »Når der bruges hele knolde, må disse ikke være over 55 mm.« blevet ændret som følger: »Når der bruges hele knolde, må disse ikke være over 65 mm.« De tilladte læggekartoflers maksimale størrelse er blevet øget med 10 mm. Denne ændring gør det muligt at tilpasse varespecifikationen til de dyrkningsmetoder, der har udviklet sig i sektoren de seneste år.

3) I artikel 5 i varespecifikationen er følgende sætning: »Jorden pløjes til en dybde af mindst 30 cm i løbet af september og oktober, for at luftens påvirkning om vinteren (regn, frost og sne) kan bearbejde de største jordklumper og skabe en struktur, der egner til sig lægning af læggekartofler.« blevet ændret som følger: »Jorden bearbejdes ved pløjning eller alternativer hertil til en dybde af mindst 30 cm i løbet af september til december året inden lægningen, for at luftens påvirkning om vinteren (regn, frost og sne) kan bearbejde de største jordklumper og således skabe en struktur, der egner til sig lægning af læggekartofler.« Det bestemmes, at det kan bruges et alternativ til pløjning, hvilket anbefales i økologisk produktion og i forbindelse med landbrugs-, miljø- og klimaforanstaltninger, for at undgå at lave en furebund og forebygge udpining af jorden med hensyn til organisk materiale. Den periode, hvori bearbejdningen af jorden (pløjning og alternativer hertil) kan foregå, er blevet forlænget for at tage højde for de klimaudsving, der er konstateret de seneste år.

4) I artikel 5 i varespecifikationen er følgende sætning: »Der bruges mellem 1 000 og 1 200 kg skårne læggekartofler pr. hektar og mellem 1 800 og 3 000 kg hele læggekartofler.« blevet ændret som følger: »Der bruges mellem 800 og 1 200 kg skårne læggekartofler pr. hektar og mellem 1 500 og 3 000 kg hele læggekartofler.« Minimumsmængden af læggekartofler er blevet sat ned for både skårne og hele læggekartofler for at gøre det muligt for de landbrugere, der er omfattet af certificeringsordningen for den beskyttede geografiske betegnelse »Patata dell'Alto Viterbese«, at anvende nye landbrugsteknikker for at nedbringe læggeomkostningerne.

5) I artikel 5 i varespecifikationen er følgende sætning: »dyrkning af kartofler på samme parcel er tilladt, efter at denne parcel i et år har været tilplantet med en anden afgrøde.« blevet ændret som følger: »dyrkning af kartofler på samme parcel er tilladt, efter at denne parcel i et år har været tilplantet med en anden afgrøde, der ikke hører til natskyggefamilien.« Med denne ændring præciseres det, at sædskiftet skal ske med andre afgrøder, der ikke er af natskyggefamilien, med det formål at bekæmpe skadegørere.

6) Følgende sætning slettes: »Det er tilladt at desinficere jorden på lægningstidspunktet på hele marken eller direkte i furerne.« Da jorddesinfektion er omfattet af specifikationerne for integreret bekæmpelse i regionen Lazio, er producenterne af »Patata dell'Alto Viterbese« allerede forpligtet til at overholde denne bestemmelse.

7) I artikel 5 i varespecifikationen er følgende sætning: »Ukrudtsfjernelse skal ske, så snart ukrudtet er spiret frem, og skal følges op med harvning.« blevet ændret som følger: »Ukrudtsfjernelse skal ske, så snart ukrudtet er spiret frem, og skal følges op med en eller flere harvninger.« Det bestemmes, at det er muligt at foretage flere harvninger. Denne ændring skal gøre ukrudtsbekæmpelsen mere effektiv.

8) I artikel 5 i varespecifikationen og punkt 3.6 i enhedsdokumentet er følgende sætning: »Når kartoflerne er blevet sorteret endnu en gang, enten ved håndkraft eller ved hjælp af en specialmaskine, anbringes de i ozonvand for at bremse iltningsprocessen.« blevet ændret som følger: »Når kartoflerne er blevet sorteret endnu en gang, enten ved håndkraft eller ved hjælp af en specialmaskine, anbringes de i en opløsning, der skal bremse iltningsprocessen.« Denne ændring, som tager højde for den tekniske udvikling, tillader pakkerierne at bruge andre opløsninger end ozonvand til at bremse iltningsprocessen.

Tilknytning

9) I artikel 6 i varespecifikationen og punkt 5.1 i enhedsdokumentet er følgende sætning: »Jorden er sur med en pH-værdi på mellem 5 og 6,5 — hvilket passer godt til kartofler, som er syretolerante — og har et højt indhold af kalium (mellem 600 og 1 000 ppm) og sporelementer.« blevet ændret som følger: »Jorden er sur til basisk med en pH-værdi på mellem 5,5 og 7,5 — hvilket passer godt til kartofler, som er syretolerante — og har et højt indhold af kalium (mellem 600 og 1 300 ppm) og sporelementer.« Der er her tale om en tilpasning af beskrivelsen af jordbundens kemiske egenskaber som følge af analyser foretaget af jord, som dyrkes af avlerne af »Patata dell'Alto Viterbese«. Denne ændring har hverken indflydelse på produktegenskaberne, som forbliver uændrede, eller på betegnelsens omdømme, som er en væsentlig faktor i forbindelsen mellem produktet og det geografiske område.

Andet

Emballering

10) I artikel 8 i varespecifikationen og punkt 3.6 i enhedsdokumentet er følgende sætninger: »Til markedet for friske fødevarer: — vertbag, girsac, papirposer og papkasser med: 1 kg, 1,5 kg, 2 kg, 2,5 kg og 5 kg — net med: 1 kg, 1,5 kg, 2 kg og 2,5 kg — poser med: 2,5 kg, 3 kg, 4 kg, 5 kg og 10 kg — papkasser med: 5 kg, 10 kg, 12,5 kg, 15 kg, 20 kg og 25 kg — trækasser med: 12,5 kg, 15 kg, 18 kg, 20 kg og 25 kg — kurve med: 10 kg, 12,5 kg, 15 kg, 20 kg og 25 kg« »Til markedet for spiseklare fødevarer: — gennemsigtige plastikposer til fødevarer, der er forseglet i en modificeret atmosfære, med 0,5 kg, 1,0 kg, 2 kg, 5 kg og 10 kg — gennemsigtige plastikposer til fødevarer, der er vakuumforseglet, med 0,5 kg, 1 kg, 1,5 kg, 2 kg, 5 kg og 10 kg — gennemsigtige plastikposer til fødevarer, der forsegles, mens produktet er dækket af vand, med 0,5 kg, 1 kg, 2 kg, 5 kg og 10 kg.« blevet ændret som følger: »til friske produkter: — vertbag, girsac, papirposer og papkasser, net, poser, trækasser, kurve med 1-25 kg.« »til spiseklare produkter: — gennemsigtige plastikposer til fødevarer, der er forseglet i en modificeret atmosfære, med 0,5-10 kg — gennemsigtige plastikposer til fødevarer, der er vakuumforseglet, med 0,5-10 kg — gennemsigtige plastikposer til fødevarer, der forsegles, mens produktet er dækket af vand, med 0,5-10 kg, drænet vægt.« Denne ændring har til formål at omgruppere de vigtigste emballagetyper ved at tillade alle vægte mellem 1 og 25 kg for friske produkter og mellem 0,5 og 10 kg for spiseklare produkter for bedre at imødekomme kravene fra de handlende.

11) I artikel 8 i varespecifikationen og punkt 3.6 i enhedsdokumentet er følgende sætning: »Produktet må ikke sælges i løs vægt, medmindre hver enkelt knold er mærket.« blevet ændret som følger: »Produktet må ikke sælges i løs vægt.« Muligheden for at sælge produktet i løs vægt er blevet fjernet, idet den ikke blev udnyttet.

ENHEDSDOKUMENT

»PATATA DELL'ALTO VITERBESE«

EU-nr.: PGI-IT-01038-AM01 — 5.5.2017

BOB ( ) BGB ( X )

1. Betegnelse [på en BOB eller BGB]

»Patata dell'Alto Viterbese«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet.

3.2. Beskrivelse af produktet med betegnelsen i punkt 1

Navnet »Patata dell'Alto Viterbese« henviser til de modne knolde af arten Solanum tuberosum i natskyggefamilien, Solanaceae, dyrket ved hjælp af læggekartofler af sorter, der er opført i den fælles sortsliste over landbrugsplantearter i det afgrænsede område, og som har følgende egenskaber, når de bringes i omsætning:

Fysiske:

— form: regelmæssig oval eller langstrakt oval

— størrelse: mellem 40 og 75 mm

— skræl: gul, glat

— kød: gult

— spiselig del: ikke under 97 %.

Produkter til markedet for spiseklare fødevarer er ikke underlagt begrænsninger vedrørende form eller størrelse. Disse produkter er uden skræl og snittet alt efter markedets behov.

Kemiske (pr. 100 gram spiselig kartoffel):

— vandindhold: mellem 75 og 85 %

— stivelse: minimum 10 g.

Kvalitetstolerancer:

Alle fejl på op til 3 mm's dybde anses for at være overfladiske og tages ikke i betragtning, undtagen overfladisk skurv og fejl, som dækker over 15 % af knoldens overflade.

Desuden tillades følgende kvalitetstolerancer i hver produktpakke, der bringes i omsætning:

— Ydre fejl: — umodne, ikke hele, indtørrede og deforme knolde: 1 vægtprocent — knolde, der er blevet grønne: 3 vægtprocent — knolde med overfladisk skurv: 3 vægtprocent — knolde med mekanisk skade: 3 vægtprocent — knolde beskadiget af svampesygdom: 2 vægtprocent

— Indre fejl: — knolde med jernagtige pletter: 3 vægtprocent — knolde med pletter i subepidermis: 5 vægtprocent — knolde, der er udhulede: 3 vægtprocent

— fejl under behandlingen: — knolde med jord på: 1 vægtprocent — løs jord og andre urenheder: 0 vægtprocent.

Kvalitetstolerancerne må under ingen omstændigheder være på over 10 vægtprocent i alt. Der tillades ingen tolerance for fremmed lugt eller smag.

I pakker til markedet for spiseklare fødevarer må omfanget af produkter med pletter ikke overstige 5 vægtprocent.

Størrelsestolerance:

Produktpakker til markedet for friske fødevarer må gerne indeholde knolde, som er mindre eller større end angivet, op til 5 %.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle faser vedrørende dyrkning af »Patata dell'Alto Viterbese« skal ske i det geografiske produktionsområde, der er angivet i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Produktet kan bringes i omsætning med det samme eller opbevares køligt og beskyttet mod lys ved en temperatur på 5-8 °C og en relativ fugtighedsgrad på mellem 88 og 93 %. Knoldene må ikke opbevares på køl i mere end 9 måneder.

Kartoflerne må behandles med spirehæmmende gas.

Markedet for spiseklare fødevarer

Kartoflerne vaskes i vand for at fjerne jord og alle andre urenheder.

De kommes derefter i en mekanisk skræller og sorteres første gang for at fjerne knolde, der ikke er egnet som fødevarer, og alle urenheder, der fortsat måtte være til stede (småsten, diverse plantemateriale osv.).

De snittes eller videreforarbejdes derefter som hele knolde.

Når kartoflerne er blevet sorteret endnu en gang, enten ved håndkraft eller ved hjælp af en specialmaskine, anbringes de i en opløsning, der skal bremse iltningsprocessen.

De afvejes derefter og emballeres i egnede fødevarebeholdere.

De typer emballage, der anvendes til »Patata dell'Alto Viterbese«, skal være én af følgende:

til markedet for friske fødevarer:

— vertbag, girsac, papirposer og papkasser, net, poser, trækasser, kurve med 1-25 kg.

til markedet for spiseklare fødevarer:

— gennemsigtige plastikposer til fødevarer, der er forseglet i en modificeret atmosfære, med 0,5-10 kg; gennemsigtige plastikposer til fødevarer, der er vakuumforseglet, med 0,5-10 kg; gennemsigtige plastikposer til fødevarer, der forsegles, mens produktet er dækket af vand, med 0,5-10 kg, drænet vægt; gennemsigtige plastikspande, der forsegles, mens produktet er dækket af vand, med 5 kg og 10 kg.

Produktet må ikke sælges i løs vægt.

3.6. Særlige regler for mærkning af det produkt, som betegnelsen henviser til

Ud over EU-symbolet og de relevante referencer og de lovpligtige oplysninger skal der på etiketten på emballagen stå følgende: »Patata dell'Alto Viterbese« efterfulgt af »IGP« (BGB) eller »Indicazione geografica protetta« (beskyttet geografisk betegnelse). Der må ikke tilføjes andre oplysninger end de udtrykkeligt tilladte.

4. Kort angivelse af det geografiske områdes afgrænsning

BGB-området ligger i provinsen Viterbo og omfatter kommunerne Acquapendente, Bolsena, Gradoli, Grotte di Castro, Lateran, Onano, S. Lorenzo Nuovo, Valentano og Proceno.

5. Tilknytning til det geografiske område

Området med produktion af »Patata dell'Alto Viterbese« BGB ligger nord for Lazio i provinsen Viterbo mellem Bolsena-søen, Umbrien og Toscana. Området indgår i det vulkanske kompleks Vulsini og er kendetegnet ved en kaliumrig vulkansk jord og et klima, der er præget af Bolsena-søen. Den lokale jords vulkanske oprindelse har stor indflydelse på jordens egenskaber som f.eks. forekomsten af pyroklastiske formationer og lavaformationer, en let sandtekstur med høj permeabilitet og lav rumvægt. Jorden er sur til basisk med en pH-værdi på mellem 5 og 7,5 — hvilket passer godt til kartofler, som er syretolerante — og har et højt indhold af kalium (mellem 600 og 1 300 ppm) og sporelementer.

De klimatiske forhold er præget af beliggenheden tæt ved Bolsena-søen, der er et imponerende søbassin, hvis mildnende virkning giver et mikroklima, der er særdeles fremmende for dyrkningen af »Patata dell'Alto Viterbese«. Den årlige gennemsnitlige nedbørsmængde i området er fra 850 til 1 200 mm og er koncentreret om efteråret og foråret, hvorimod sommeren er tør. Den årlige gennemsnitstemperatur varierer mellem 13,5 °C og 15,5 °C. Områdets homogene klima og jordbundsforhold bekræftes af »Lazio Phytoclimatic Chart«, der placerer »Patata dell'Alto Viterbese« BGB i ét enkelt produktionsområde, der er en mesaxerisk region af den højbakkede (submontane) termotype og den lavere hyperfugtige ombrotype.

»Patata dell'Alto Viterbese« har følgende egenskaber:

— Kødet er hele vejen igennem stærkt gult.

— Skrællens farve er ensartet.

— Smagen er kraftig og behagelig.

— Produktet har mange forskellige kulinariske anvendelsesformål.

Egenskaberne ved »Patata dell'Alto Viterbese« (BGB) er et resultat af det miljø, hvori den dyrkes (jordbund, klima, dyrkningsmetoder, opbevaringsform), hvilket klart viser tilknytningen mellem »Patata dell'Alto Viterbese« og det pågældende produktionsområde. Produktet er populært netop på grund af jordens kemiske sammensætning, pH-værdien, sporelementerne og mineralerne samt beliggenheden tæt ved Bolsena-søen. Om foråret (april/maj), når kartoffelplanterne spirer og begynder at gro, er temperaturen i BGB-området mellem 12 og 14,5 °C, hvilket er ideelt for de første fysiologiske stadier. Om sommeren plejer temperaturen i området takket være beliggenheden tæt ved Bolsena-søen efterhånden at stige fra 17 °C til ca. 24 °C i juli. I denne periode afslutter kartoffelplanten sin fulde biologiske cyklus og når modningsstadiet. Områdets optimale klimaforhold (temperaturer på under 24 °C) giver mulighed for en bedre transport af kulhydrater og mineraler til plantens knolde. Nedbørsmængden ligger på mellem 800 og 1 200 mm om året. Der er dog ikke nogen nedbør i august måned, hvilket kombineret med høje temperaturer på op til 30 °C fremmer modningen og ældningen. De tørre forhold under høsten af »Patata dell'Alto Viterbese« bidrager også til de karakteristiske egenskaber som f.eks. skrællens ensartede farve og knoldenes generelle udseende (regn giver mørke pletter på skrællen).

Egenskaberne ved »Patata dell'Alto Viterbese«, der er et resultat af samspillet med miljøet, har givet produktet et omdømme, der kan bevidnes via en række genfundne dokumenter (salgsnotaer, fakturaer osv.), som bekræfter produktets mangeårige historiske, kulturelle og samfundsmæssige tilknytning til det pågældende område. Fagtidsskrifter, fotografier, historier fra lokale forfattere og audiovisuelle optagelser bærer vidnesbyrd om, at »Patata dell'Alto Viterbese« har været dyrket siden starten af 1900-tallet. Den anseelse, som »Patata dell'Alto Viterbese« nu nyder, understøttes gennem mange publikationer, artikler og opskrifter. Blandt de mest betydelige er to publikationer udgivet af Comunità Montana Alta Tuscia Laziale, »L'alta Tuscia nel Piatto — Guida ai Sapori e ai Saperi dell'Alta Tuscia« (2008) (Alta Tuscia på tallerkenen — Vejledning til kulinariske oplevelser med og viden om Alta Tuscia) og »I Prodotti Agroalimentari Tipici Dell'alta Tuscia« (2001) (Typiske fødevarer fra Alta Tuscia), hvor man anfører, at »Patata dell'Alto Viterbese« er et typisk produkt i området, og hvor der er en særlig sektion med en beskrivelse af egenskaberne og anvendelsesmulighederne samt med lokale opskrifter. »Patata dell'Alto Viterbese« blev også omtalt i forbindelse med fødevare- og vinarrangementet »Golosando tra le Specialità della Comunità Montana Alta Tuscia Laziale« (Gastronomimesse i Comunità Montana Alta Tuscia Laziale), der blev afholdt i Orvieto den 9. oktober 2004. Vejledningen »Tuscia a tavola — ricette, curiosità, prodotti tradizioni gastronomiche della provincia di Viterbo« (Køkkenet i Tuscia — opskrifter, småhistorier, gastronomiske traditioner og produkter fra provinsen Viterbo) af Italo Arieti (sjette udgave, forlaget Primaprint, Viterbo, 2005) har et helt afsnit om »Patata dell'Alto Viterbese«. »Patata dell'Alto Viterbese« er også anført som en specialitet fra Lazio i en artikel i tidsskriftet Informatore Agrario (landbrugstidsskrift) med titlen »Ma quante belle patate … viaggio i Italia tra le patate di grande tradizione« (Smukke kartofler i massevis … på opdagelse i Italien efter traditionelle kartoffelsorter) (november-december 2008, s. 22-27). Det er også værd at nævne henvisningerne til »Patata dell'Alto Viterbese« på internettet, hvor den bliver rost for sin pastaagtige konsistens, der gør den ideel til fremstilling af gnocchi (pastaboller lavet af kartoffel). Traditionelle festivaler bærer vidnesbyrd om produktets store betydning i lokal skik og brug: Både gnocchifestivalen, der første gang fandt sted i St. Lorenzo Nuovo i 1977, og kartoffelfestivalen, som har været afholdt i Grotte di Castro siden 1985, er blevet arrangeret med aktiv deltagelse fra lokalbefolkningens side. Et andet initiativ, der også skal fremhæves, er reklamefremstødet for »Patata dell'Alto Viterbese«, hvor der er haveudstilling med etablerede og eksperimentelle kartoffelsorter, og som har været arrangeret af kooperativer bestående af lokale landbrugere siden 2001 og dermed står foran den femte udgave. Den kulturelle tilknytning er også indlysende ud fra den udbredte anvendelse af kartoflen i mange andre typiske opskrifter i den lokale gastronomitradition som f.eks. Minestra con »l'orloge« (suppe med »ure«), der hedder sådan på grund den facon, kartoflerne snittes i, Pasta e patate (pasta og kartofler), en enkel bonderet fra området Alto Viterbese, og Frittata di patate (kartoffelomelet), tilberedt uden de sædvanlige æg.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

De italienske myndigheder har indledt den nationale indsigelsesprocedure ved at offentliggøre forslaget om anerkendelse af den beskyttede geografiske betegnelse »Patata dell'Alto Viterbese« i Gazzetta Ufficiale, det italienske statstidende, nr. 66 af 20. marts 2017.

Den konsoliderede udgave af produktionsbestemmelserne kan ses på:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til det italienske ministerium for landbrug, fødevarer og skovbrugs hjemmeside (http://www.politicheagricole.it) og klikke på menuen »Prodotti DOP e IGP« (produkter med BOB og BGB) (øverst til højre på skærmen) og herefter på »Prodotti DOP, BGB e STG« (produkter med BOB, BGB og GTS) (i menuen til venstre på skærmen) og endelig på »Disciplinari di produzione all'esame dell'UE« (varespecifikationer forelagt EU).

(1) EUT L 343 af 14.12.2012, s. 1.